KIRJALLINEN KYSYMYS E-3507/00 esittäjä(t): Stefano Zappalà (PPE-DE), Antonio Tajani (PPE-DE), Guido Viceconte (PPE-DE), Enrico Ferri (PPE-DE), Francesco Musotto (PPE-DE) ja Generoso Andria (PPE-DE) komissiolle. Luotijunat.



Virallinen lehti nro 163 E , 06/06/2001 s. 0145 - 0146



KIRJALLINEN KYSYMYS E-3507/00 esittäjä(t): Stefano Zappalà (PPE-DE), Antonio Tajani (PPE-DE), Guido Viceconte (PPE-DE), Enrico Ferri (PPE-DE), Francesco Musotto (PPE-DE) ja Generoso Andria (PPE-DE) komissiolle (10. marraskuuta 2000) Aihe: Luotijunat Ottaen huomioon, että - Italiassa keskustellaan parhaillaan lakiesityksestä (n:o 4629/S), jonka tarkoituksena on peruuttaa lainsäädännöllisin keinoin pääurakoitsijoille myönnetyt useiden miljardien eurojen luotijunasopimukset - jos esitys hyväksytään, se rikkoisi periaatetta, jonka mukaan hallituksen lainsäädäntö- ja hallintovalta on erotettu toisistaan, sekä loukkaisi puolustuksen oikeuksia ja vaarantaisi mahdollisuuden vaatia vahingonkorvauksia - kyseinen ministeri, Pier Luigi Bersani, totesi äskettäin, että määräys voidaan sisällyttää myös lähitulevaisuudessa voimaan tulevaan rahoituslakiin - sopimukset on myönnetty 1990-luvun alussa, joten ne on tehty ennen nykyisin voimassa olevaa lainsäädäntöä, voiko komissio kertoa, - onko se tietoinen ongelmasta? - katsooko se, että on tarpeen pohtia asiaa tarkemmin ja mahdollisesti puuttua siihen kiireesti ottaen huomioon, että kyse saattaa olla kaikkien unionin kansalaisten kannalta haitallisesta perustamissopimuksen rikkomisesta? Frederik Bolkesteinin komission puolesta antama vastaus (23. tammikuuta 2001) Komissio ei ollut tietoinen siitä, että Italian hallitus aikoo peruuttaa pääurakoitsijoiden kanssa tehdyt sopimukset luotijunille tarkoitettujen rataosuuksien rakennusurakoiden toteuttamisesta. Esitetyn kysymyksen johdosta komissio on hankkinut tarkasteltavakseen lakiehdotuksen, johon arvoisa parlamentin jäsen viittaa. Lakiehdotuksen on esittänyt Italian parlamentille liikenneministeri. Komissio on havainnut, että lakiehdotuksessa esitetään sovellettavaksi kansallista sääntelyä, jolla pannaan täytäntöön julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annettu neuvoston direktiivi 93/37/ETY sekä vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta 14 päivänä kesäkuuta 1993 annettu neuvoston direktiivi 93/38/ETY. Kyseistä sääntelyä sovellettaisiin luotijunille tarkoitettujen rataosuuksien rakennusurakoihin, joita ei ollut aloitettu lain voimaantulon ajankohtana ja joista suoritettavia korvauksia ei ole vielä määritetty, vaikka ne olisivatkin laskettavissa. Lakiehdotukseen liitetystä selitysosasta ilmenee, että lain tarkoituksena olisi kilpailuttaa tällaisten urakoiden toteuttamista koskevat sopimukset. Tavoitteita ovat sellaisten toimenpiteiden hyväksyminen, joilla menettelyt saatetaan julkisia hankintoja koskevan eurooppalaisen käytännön mukaiseksi, avoimempien johtamistapojen edistäminen ja töiden aloittamisen nopeuttaminen. Komissio aikoo tarkastella kysymystä julkisia hankintoja koskevan politiikan kannalta selvittääkseen, edistääkö lakiehdotus asianmukaisesti edellä esitettyjen tavoitteiden saavuttamista.